b'\n_START_ARTICLE_\nNarn i Ch\xc3\xaen H\xc3\xbarin\n_START_PARAGRAPH_\nO por\xc8\x9biune din Narn i Ch\xc3\xaen H\xc3\xbarin sau Povestea copiilor lui H\xc3\xbarin face parte din cartea Pove\xc8\x99ti neterminate a autorului englez J. R. R. Tolkien \xc8\x99i reprezint\xc4\x83 o versiune \xc3\xaen proz\xc4\x83 a unui poem anterior, intitulat The Lay of the Children of H\xc3\xbarin. O versiune complet\xc4\x83 a pove\xc8\x99tii, intitulat\xc4\x83 Copiii lui H\xc3\xbarin, editat\xc4\x83 de Christopher Tolkien, a fost lansat\xc4\x83 \xc3\xaen volum \xc3\xaen 2007._NEWLINE_Narn (a\xc8\x99a cum este denumit\xc4\x83 uzual) este povestea peripe\xc8\x9biilor lui H\xc3\xbarin \xc8\x99i a copiilor s\xc4\x83i, T\xc3\xbarin Turambar \xc8\x99i Nienor, dup\xc4\x83 ce H\xc3\xbarin a fost blestemat de Morgoth. \xc3\x8en Silmarillion apare o versiune mai complet\xc4\x83 dar cu mai pu\xc8\x9bine detalii, intitulat\xc4\x83 Despre T\xc3\xbarin Turambar._NEWLINE_\xc3\x8en Silmarillion \xc8\x99i Pove\xc8\x99ti neterminate, titulatura Narn apare ca Narn i H\xc3\xaen H\xc3\xbarin. Aceasta reprezint\xc4\x83 o decizie editorial\xc4\x83 a lui Christopher Tolkien pe care a regretat-o ulterior, luat\xc4\x83 pentru ca lumea s\xc4\x83 nu pronun\xc8\x9be Ch\xc3\xaen ca pe englezescul "Chin". Copiii lui H\xc3\xbarin folose\xc8\x99te "Ch\xc3\xaen".\n_START_SECTION_\nIstoria fictiv\xc4\x83\n_START_PARAGRAPH_\nVersiunea original\xc4\x83 din Narn a fost compus\xc4\x83 \xc3\xaen sindarin\xc4\x83 folosind metrica Minlamad thent/estent, autorul ei fiind D\xc3\xadrhaval, un om care st\xc4\x83p\xc3\xa2nea foarte bine limba elfic\xc4\x83, poemul s\xc4\x83u fiind apreciat de elfi. Poemul a fost compus la c\xc3\xa2teva decenii dup\xc4\x83 moartea lui T\xc3\xbarin; se spune c\xc4\x83 D\xc3\xadrhaval ar fi tr\xc4\x83it pe Muntele Sirion \xc8\x99i ar fi murit \xc3\xaen raidul Fiilor lui F\xc3\xabanor din anul 538.\n_START_SECTION_\nIntriga\n_START_PARAGRAPH_\nPovestea dezvolt\xc4\x83 ceea ce se relateaz\xc4\x83 \xc3\xaen Silmarillion desore aceste personaje, \xc3\xaencep\xc3\xa2nd cu copil\xc4\x83ria lui T\xc3\xbarin, continu\xc3\xa2nd cu captivitatea tat\xc4\x83lui s\xc4\x83u \xc3\xaen N\xc3\xadrnaeth Arnoediad \xc8\x99i cu exilul lui T\xc3\xbarin \xc3\xaen Doriath, cu perioada petrecut\xc4\x83 de T\xc3\xbarin \xc3\xaen Nargothrond, rela\xc8\x9bia incestuoas\xc4\x83 neinten\xc8\x9bionat\xc4\x83 cu sora lui, Nienor, \xc8\x99i termin\xc3\xa2nd cu sinuciderea cu ajutorul sabiei Gurthang dup\xc4\x83 omor\xc3\xa2rea lui Glaurung._NEWLINE_Elemente de referin\xc8\x9b\xc4\x83 privind numele personajelor principale: \xc3\x8en aceast\xc4\x83 poveste, T\xc3\xbarin \xc3\xae\xc8\x99i ia numele Turambar, \xc3\xaensemn\xc3\xa2nd St\xc4\x83p\xc3\xa2nul Destinului \xc3\xaen limba quenyan\xc4\x83, ceea ce reprezint\xc4\x83 un jur\xc4\x83m\xc3\xa2nt de a se opune \xc3\xaentunericului care \xc3\xaei condusese via\xc8\x9ba p\xc3\xa2n\xc4\x83 atunci. Sora lui, Nienor, este numit\xc4\x83 N\xc3\xadniel, \xc3\xaensemn\xc3\xa2nd Fecioara Lacrimilor. Ea prime\xc8\x99te numele chiar de la Turambar dup\xc4\x83 ce acesta o g\xc4\x83se\xc8\x99te singur\xc4\x83 \xc8\x99i confuz\xc4\x83 \xc3\xaen p\xc4\x83dure. El \xc3\xaei afl\xc4\x83 numele \xc8\x99i originea adev\xc4\x83rate doar mult mai t\xc3\xa2rziu. Sec\xc8\x9biunea se sf\xc3\xa2r\xc8\x99e\xc8\x99te cu pomenirea de c\xc4\x83tre elfi a numelor T\xc3\xbarin Turambar Dagnir Glaurunga (uciga\xc8\x99ul dragonului Glaurung) \xc8\x99i Nienor N\xc3\xadniel._NEWLINE_\xc3\x8entre aceast\xc4\x83 poveste \xc8\x99i cea din Silmarillion exist\xc4\x83 nepotriviri, iar \xc3\xaen unele locuri apar goluri \xc3\xaen ambele. Acest lucru se datoreaz\xc4\x83 faptului c\xc4\x83 Tolkien nu a terminat niciodat\xc4\x83 povestea, iar fiul s\xc4\x83u, Christopher Tolkien, a trebuit s\xc4\x83 aleag\xc4\x83 din ciorne pentru a crea o nara\xc8\x9biune consistent\xc4\x83 \xc3\xaen Silmarillion._NEWLINE_Narn continu\xc4\x83 \xc3\xaen Later Narn, publicat\xc4\x83 \xc3\xaen Pove\xc8\x99ti neterminate \xc8\x99i \xc3\xaen The Wanderings of H\xc3\xbarin, un text prea diferit stilistic de restul Silmarillionului, dar care relateaz\xc4\x83 evenimentele de dup\xc4\x83 moartea lui T\xc3\xbarin \xc8\x99i eliberarea lui H\xc3\xbarin. Povestea aceasta a fost publicat\xc4\x83 \xc3\xaen cele din urm\xc4\x83 \xc3\xaen The War of the Jewels, o parte a seriei The History of Middle-earth.'